ගාමිණී ජයවික්‍රම පෙරේරා

මල්ලවාරච්චිගේ ගාමිණී ජයවික්‍රම පෙරේරා (Gamini Jayawickrama Perera, 29 ජනවාරි 1941 – 17 පෙබරවාරි 2024), සාමාන්‍ය වශයෙන් ගාමිණි ජයවික්‍රම පෙරේරා ලෙසින් හැඳින්වෙන, යනු ශ්‍රී ලාංකික දේශපාලනඥයෙක් විය. 1994 සිට 2020 දක්වා කාලසීමාව තුළ ඔහු කුරුණෑගල දිස්ත්‍රික්කය සඳහා එක්සත් ජාතික පක්ෂය නියෝජනය කරමින් ශ්‍රී ලංකා පාර්ලිමේන්තුවේ මන්ත්‍රීවරයෙකු වන අතර 1977 සිට 1989 දක්වා කටුගම්පොල ආසනය සඳහා එම පක්ෂයම නියෝජනය කරමින් ජාතික රාජ්‍ය සභාවේ මන්ත්‍රීවරයෙක් විය. ගාමිණී ජයවික්‍රම පෙරේරා මහතා බුද්ධ ශාසන අමාත්‍ය, වයඹ සංවර්ධන අමාත්‍ය, තිරසාර සංවර්ධන හා වනජීවී අමාත්‍ය, ආහාර සුරක්ෂිතතා අමාත්‍ය සහ වාරිමාර්ග හා ජල කළමනාකරණ අමාත්‍යවරයා ඇතුළු ශ්‍රී ලංකාවේ විවිධ රජයන්හි කැබිනට් තනතුරු රැසක් දැරීය. ගාමිණී ජයවික්‍රම පෙරේරා මහතා කෙටි කලකට පාර්ලිමේන්තුවෙන් ඉල්ලා අස්වී වයඹ පළාත් ප්‍රධාන අමාත්‍ය ධුරයට පත්වී වයඹ පළාත් සභා මන්ත්‍රීවරයෙකු බවට පත්වී තිබුණි. ගාමිණී ජයවික්‍රම පෙරේරා මහතා 2016 අප්‍රේල් මාසයේදී ආසියා සහ ශාන්තිකාර (පැසිෆික්) කලාපය සඳහා වූ එක්සත් ජාතීන්ගේ ආර්ථික හා සමාජ කොමිසමේ සභාපතිවරයා ලෙස තේරී පත්වෙමින් ශ්‍රී ලංකාව ජාත්‍යන්තරයට ගෙන ආවේය.  එසේම, ඔහු කාලයක් එක්සත් ජාතික පක්ෂයේ සභාපති ධුරය දැරීය.

මුල් දිවිය
ගාමිණී ජයවික්‍රම පෙරේරා මහතා 1941 ජනවාරි 9 වන දින වයඹ පළාතේ කුරුණෑගල ප්‍රදේශයේදී උපත ලැබීය. ඔහු විශාල පවුලකින් පැවත එන අතර ඔහුගේ සහෝදරයෙකු වූයේ ලින්කන් පෙරේරා වන අතර ඔහු පසුව වැවිලි කර්මාන්ත අමාත්‍යාංශයේ ලේකම් ලෙසද කටයුතු කළේය. ඔහු ප්‍රාථමික හා ද්විතීයික අධ්‍යාපනය ලැබුවේ කොළඹ නාලන්දා විද්‍යාලයෙනි.

ක්‍රිකට් ලෝලියෙකු වූ ගාමිණී ජයවික්‍රම පෙරේරා මහතා නාලන්ද විද්‍යාලයේ ජ්‍යෙෂ්ඨ කණ්ඩායමට ක්‍රීඩා කර අතර එම කණ්ඩායමේ නායකයා බවට පත්විය. 1960 දී ආනන්ද - නාලන්ද මහා ක්‍රිකට් තරගයට නාලන්දාව වෙනුවෙන් ක්‍රීඩා කර අතර එම පිලේ නායකත්වය දැරීය.

දේශපාලන දිවිය 
ගාමිණී ජයවික්‍රම පෙරේරා මහතා දේශපාලනයට පිවිසෙන්නේ 1968 දී එක්සත් ජාතික පක්ෂයේ සාමාජිකයෙකු ලෙස පළාත් පාලන දේශපාලනයට සම්බන්ධ වීමත් සමඟයි. 1973දී ජාතික දේශපාලන වේදිකාවට ඔහුව කැඳවූ පක්‍ෂ නායක එවකට ජනාධිපති ජේ.ආර්. ජයවර්ධනගේ අවධානයට ලක් වූ ඔහු ඉතා ඉක්මනින් පක්‍ෂයේ නිලයන් හරහා ඉහළට ගියේය. 1977 මහ මැතිවරණයේදී එක්සත් ජාතික පක්ෂයට විශිෂ්ට ජයග්‍රහණයක් අත්කර ගත අතර ඔහු කටුගම්පොළ මැතිවරණ කොට්ඨාශය නියෝජනය කරමින් සිය ප්‍රථම පාර්ලිමේන්තු අසුන ලබා ගත්තේය. ඉන් අනතුරුව ජනාධිපති ජේ.ආර්. ජයවර්ධන විසින් 1982 දී සිය අමාත්‍ය මණ්ඩලයේ කොළඹ දිස්ත්‍රික් අමාත්‍ය ධුරයට ගාමිණී ජයවික්‍රම පෙරේරා මහතාව පත් කර තිබුණි.

ඉන්දු-ශ්‍රී ලංකා ගිවිසුම පැමිණීම සහ ශ්‍රී ලංකාවේ පළාත් සභා පිහිටුවීමත් සමඟ පෙරේරා කෙටි කලකට පාර්ලිමේන්තුවෙන් ඉවත් විය. 1988 දී ඔහු වයඹ පළාතේ පළාත් සභා මැතිවරණයට තරඟ කර ජයග්‍රහණය කළ අතර එමඟින් වයඹ පළාතේ ප්‍රථම ප්‍රධාන අමාත්‍යවරයා ලෙස පෙරේරා පත් කිරීමට සමත් විය.

1994 මහ මැතිවරණයෙන් ජාතික දේශපාලන වේදිකාවට නැවත පැමිණි ගාමිණී ජයවික්‍රම පෙරේරා මහතා, කුරුණෑගල දිස්ත්‍රික්කයෙන් ජයග්‍රහණය කළේය. 2001 චන්ද්‍රිකා බණ්ඩාරනායක කුමාරතුංගගේ පාලන සමයේදී වාරිමාර්ග හා ජල කළමනාකරණ අමාත්‍යවරයා ලෙස කටයුතු කළ කාලය හැරුණු විට පාර්ලිමේන්තුවේ ඔහුගේ ධූර කාලය පුරාවටම ඔහු සිටියේ විපක්ෂයේ ආසනවලය. 2001 චන්ද්‍රිකා බණ්ඩාරනායක කුමාරතුංගගේ පාලන සමයේදී වාරිමාර්ග හා ජල කළමනාකරණ අමාත්‍යවරයා ලෙස කටයුතු කළ කාලය හැරුණු විට පාර්ලිමේන්තුවේ ඔහුගේ ධූර කාලය පුරාවටම ඔහු සිටියේ විපක්ෂයේ ආසනවලය. ඔහුගේ දේශපාලන දිවිය 2015දී මෛත්‍රීපාල සිරිසේන මහතා තේරී පත්වීමත් සමඟ එක්සත් ජාතික පක්ෂය ප්‍රමුඛ රජයක් පිහිටුවීමත් සමඟ වෙනසක් අත්විඳින්නට විය. මේ පාලන සමයේදී ගාමණී ජයවික්‍රම පෙරේරා මහතා ආහාර සුරක්ෂිතතා අමාත්‍ය, තිරසාර සංවර්ධන හා වනජීවී අමාත්‍ය, බුද්ධ ශාසන අමාත්‍ය ඇතුළු විවිධ අමාත්‍ය ධූර භාර ගත්තේය. 

2018 වසරේ ඇති වූ ව්‍යවස්ථා අර්බුදයකින් පසුව, බලයේ සිටි රජයේ ගාමිණී ජයවික්‍රම පෙරේරා මහතා කෙටිකාලීන සිරිසේන-රාජපක්ෂ ප්‍රමුඛ රජය යටතේ එම තනතුරුවලින් ඉවත් කරන ලැබුණි. කෙසේ වෙතත්, පසුව ඉදිරිපත් වූ විශ්වාසභංග යෝජනා සහ ශ්‍රේෂ්ඨාධිකරණ තීන්දු ඔවුන් නැවත බලයට පත් කිරීමට හේතු විය. ගාමිණී ජයවික්‍රම පෙරේරා මහතා බුද්ධ ශාසන අමාත්‍යවරයා ලෙස යළි වැඩ ආරම්භ කළ අතර ඊට අමතරව වයඹ සංවර්ධන අමාත්‍ය ධුරයද ඔහුට පැවරිණි. කෙසේ වෙතත්, 2019 වසරේ ගෝඨාභය රාජපක්ෂ තේරී පත්වී ශ්‍රී ලංකා පොදුජන පෙරමුණ ප්‍රමුඛ රජයක් පිහිටුවීමෙන් පසු, ඔහු රජයේ වගකීම්වලින් ඉවත් වීමට තීරණය කළ අතර 2020 මැතිවරණයට ඉදිරිපත් නොවී සිටීමට තීරණය කළේය.
මතභේදයට ලක්වීම්
ගාමිණී ජයවික්‍රම පෙරේරා මහතා බුද්ධ ශාසන අමාත්‍යවරයා සහ වයඹ සංවර්ධන අමාත්‍යවරයා ලෙස කටයුතු කරන සමයේ මහපොළ ශිෂ්‍යත්ව භාරකාර අරමුදලේ කළමනාකාරීත්වය සම්බන්ධයෙන් දූෂණ, වංචා සහ බලය අයුතු ලෙස භාවිත කිරීම සම්බන්ධයෙන් චෝදනා එල්ල විය. ඔහු මෙම චෝදනා තරයේ ප්‍රතික්ෂේප කළේය. 

2021 දී ඔහු එජාප නායක රනිල් වික්‍රමසිංහ දැඩි ලෙස විවේචනය කළේය. ගාමිණී ජයවික්‍රම පෙරේරා මහතා එවකට බලයේ සිටි ශ්‍රී ලංකා පොදුජන පෙරමුණ ප්‍රමුඛ රජය සමඟ ගනුදෙනුවක් කිරීමට වික්‍රමසිංහ උත්සාහ කරන බවට චෝදනා කළේය. ඒ අතර, 2020 පාර්ලිමේන්තු මැතිවරණයෙන් එක්සත් ජාතික පක්ෂය ලැබූ දරුණු පරාජය පිළිබඳවද ඔහු සිය කණගාටුව පළ කළේය.

පෞද්ගලික දිවිය
ගාමිණී ජයවික්‍රම පෙරේරා මහතා රෝහිණී පෙරේරා සමඟ විවාහ වූ අතර ඔවුන්ට දරුවන් දෙදෙනෙකු සිටි අතර ඔහුගේ එක් දරුවෙකු හිටපු පළාත් සභා මන්ත්‍රීවරයෙකු වූ අසංග ජයවික්‍රම පෙරේරා විය. ඔහු බෞද්ධයෙක් විය.

මරණය
2024 පෙබරවාරි මස 17 වන දින, ගාමිණී ජයවික්‍රම පෙරේරා මහතා වයස අවුරුදු 83 දී කුරුණෑගල පිහිටි ඔහුගේ නිවසේදී අභාවප්‍රාප්ත විය. ඒ මහතා මිය යන විට 83වැනි විය පසු වූ අතර ඔහු කලක සිට දැඩි ලෙස රෝගාතුරව සිටියේය.

ගාමිණී ජයවික්‍රම පෙරේරා මහතාගේ අවසන් කටයුතු 2024 පෙබරවාරි 20 වන දින කුරුණෑගල දිස්ත්‍රික්කයේ පන්නල ප්‍රදේශයේ පන්නල මහජන ක්‍රීඩාංගනයේදී සිදු කෙරිණි.

සටහන්

මූලාශ්‍ර

ප්‍රවර්ගය:1941 උපත්
ප්‍රවර්ගය:2024 මරණ
ප්‍රවර්ගය:චරිත කතා
ප්‍රවර්ගය:ශ්‍රී ලාංකිකයෝ
ප්‍රවර්ගය:ආදි නාලන්දියයෝ
ප්‍රවර්ගය:ලංකික දේශපාලනඥයෝ
ප්‍රවර්ගය:ශ්‍රී ලාංකික බෞද්ධයෝ
ප්‍රවර්ගය:සිංහලයෝ